b"\n_START_ARTICLE_\nIspanijos \xc4\xafp\xc4\x97dinyst\xc4\x97s karas\n_START_PARAGRAPH_\nIspanijos \xc4\xafp\xc4\x97dinyst\xc4\x97s karas, vyko 1701\xe2\x80\x931714 m. tarp keleto did\xc5\xbei\xc5\xb3j\xc5\xb3 Europos valstybi\xc5\xb3 d\xc4\x97l Burbon\xc5\xb3 dinastijos siekio personaline unija sujungti Pranc\xc5\xabzij\xc4\x85 ir Ispanij\xc4\x85. Pagrindin\xc4\x97s karo dalyv\xc4\x97s buvo \xc5\xa0ventoji Romos imperija, Did\xc5\xbeioji Britanija, Jungtin\xc4\x97s Nyderland\xc5\xb3 Provincijos (Olandija), Portugalija ir Savojos kunigaik\xc5\xa1tyst\xc4\x97 prie\xc5\xa1 Pranc\xc5\xabzij\xc4\x85, Ispanij\xc4\x85 ir Bavarij\xc4\x85.\n_START_SECTION_\nIspanijos sosto \xc4\xafp\xc4\x97dinyst\xc4\x97s klausimas\n_START_PARAGRAPH_\n1665 m. rugs\xc4\x97jo 17 d. mir\xc4\x97 Ispanijos karalius Pilypas IV, palikdamas vienintel\xc4\xaf vyri\xc5\xa1kos linijos \xc4\xafp\xc4\x97din\xc4\xaf i\xc5\xa1 antrosios santuokos su Mariana Austre \xe2\x80\x93 jauniausi\xc4\x85j\xc4\xaf ketveri\xc5\xb3 met\xc5\xb3 s\xc5\xabn\xc5\xb3 Karol\xc4\xaf. Pilypo IV dukra Marija Teres\xc4\x97 (i\xc5\xa1 pirmosios santuokos su Henriko IV dukterimi El\xc5\xbebieta) 1660 m. bir\xc5\xbeel\xc4\xaf i\xc5\xa1tek\xc4\x97jo u\xc5\xbe Liudviko XIV. Toks Burbon\xc5\xb3 suart\xc4\x97jimas su Ispanija atv\xc4\x97r\xc4\x97 teisin\xc4\x99 galimyb\xc4\x99 u\xc5\xbeimti Ispanijos sost\xc4\x85. Nors, i\xc5\xa1tek\xc4\x97dama, Marija Teres\xc4\x97 atsisak\xc4\x97 pretenzij\xc5\xb3 \xc4\xaf Ispanijos sost\xc4\x85, u\xc5\xbe tai pa\xc5\xbead\xc4\x97tas finansinis atlygis taip ir nebuvo sumok\xc4\x97tas._NEWLINE_Pranc\xc5\xabzijos galimybes paveld\xc4\x97ti sost\xc4\x85 stiprino tai, kad Pilypo IV paveld\xc4\x97tojas ir paskutinis Ispanijos Habsburgas Karolis II buvo ma\xc5\xbeas vaikas, fizi\xc5\xa1kai ne\xc4\xafgalus, proti\xc5\xa1kai atsilik\xc4\x99s, jo organizmas buvo nei\xc5\xa1sivyst\xc4\x99s, o jis pats sunkiai vaik\xc5\xa1\xc4\x8diojo ir kalb\xc4\x97jo. Ta\xc4\x8diau Liudviko XIV pretenzijos slydo i\xc5\xa1 rank\xc5\xb3, nes silpnas Karolis II, kurio mirties tik\xc4\x97tasi dar esant gyvam Pilypui IV, ne tik pergyveno savo t\xc4\x97v\xc4\x85, bet vald\xc4\x97 iki 1700 m._NEWLINE_Pranc\xc5\xabzija band\xc4\x97 u\xc5\xbesitikrinti paveldo teises Ispanijoje, kai 1679 m. vienintelio Liudviko XIV brolio Pilypo Orleanie\xc4\x8dio dukra Marija Luiza buvo i\xc5\xa1tekinta u\xc5\xbe Karolio II, bet tai nieko nedav\xc4\x97, nes Karolis II pasirod\xc4\x97 es\xc4\x85s impotentas. Marija Luiza puol\xc4\x97 \xc4\xaf depresij\xc4\x85, liguistai nutuko ir galiausiai 1689 m. mir\xc4\x97. Taigi Karolio II faktorius Liudvikui XIV tapo ne\xc4\xafveikiama kli\xc5\xabtimi, jis prad\xc4\x97jo kurti planus, kaip kitaip i\xc5\xa1naudoti susidariusi\xc4\x85 pad\xc4\x97t\xc4\xaf, pirmiausia, kaip \xc4\xaftvirtinti Pranc\xc5\xabzijos dominavim\xc4\x85 Ispani\xc5\xa1kiesiems Nyderlandams, t. y. Belgijai (Devoliucijos karas)._NEWLINE_Habsburgai, siekdami neleisti Pranc\xc5\xabzijai \xc4\xafsitvirtinti bent Ispanijoje, taip pat band\xc4\x97 spr\xc4\x99sti \xc5\xa1i\xc4\x85 problem\xc4\x85 vedyb\xc5\xb3 politika. Imperatoriaus Leopoldo I svain\xc4\x97 Marija Ana po Marijos Luizos mirties taip pat buvo i\xc5\xa1tekinta u\xc5\xbe Karolio II, bet ir \xc5\xa1i santuoka buvo analogi\xc5\xa1kai bevilti\xc5\xa1ka._NEWLINE_Susidom\xc4\x97jim\xc4\x85 Ispanijos problema rod\xc4\x97 ir j\xc5\xabrin\xc4\x97s valstyb\xc4\x97s \xe2\x80\x93 Anglija bei Jungtin\xc4\x97s Provincijos (Olandija). Jei b\xc5\xabt\xc5\xb3 nelik\xc4\x99 Karolio II, anglams buvo svarbu u\xc5\xbesitikrinti u\xc5\xbej\xc5\xabrio prekybos teises Ispanijos kolonijose. Olandijai ypa\xc4\x8d r\xc5\xabp\xc4\x97jo Ispani\xc5\xa1k\xc5\xb3j\xc5\xb3 Nyderland\xc5\xb3 likimas. \xc5\xa0ie interesai jung\xc4\x97 Anglij\xc4\x85 ir Olandij\xc4\x85 (kaip ir Vilhelmo Oranie\xc4\x8dio dinastin\xc4\x97 linija). Olandijos ekonomik\xc4\x85 vald\xc4\x99 sluoksniai jokiu b\xc5\xabdu nenor\xc4\x97jo, kad Pranc\xc5\xabzijos sosto \xc4\xafp\xc4\x97dinis s\xc4\x97st\xc5\xb3 \xc4\xaf Ispanijos sost\xc4\x85. Jie siek\xc4\x97 pasidalinti Ispanijos valdas, patenkindami pranc\xc5\xabz\xc5\xb3 pretenzijas tik \xc4\xaf pakra\xc5\xa1tines teritorijas._NEWLINE_Po Karolio II mirties dinastin\xc4\x97s galimyb\xc4\x97s leido prat\xc4\x99sti vald\xc5\xbei\xc4\x85 Ispanijoje Burbonams arba Habsburgams, nes tiek Leopoldas I, tiek Liudvikas XIV buvo karaliaus Pilypo III an\xc5\xabkai. Tod\xc4\x97l kandidatai \xc4\xaf sost\xc4\x85 buvo du: Leopoldo I an\xc5\xabkas, Bavarijos kurfiursto s\xc5\xabnus Jozefas Ferdinandas ir Liudviko XIV an\xc5\xabkas, An\xc5\xbeu kunigaik\xc5\xa1tis Pilypas._NEWLINE_1698 m. Hagoje buvo sudaryta vadinamoji Pirmojo padalijimo sutartis: j\xc5\xabrin\xc4\x97s valstyb\xc4\x97s su Pranc\xc5\xabzija sutar\xc4\x97, kad \xc5\xa1e\xc5\xa1iametis Bavarijos kurfiursto s\xc5\xabnus, Leopoldo I an\xc5\xabkas Jozefas Ferdinandas taps Ispanijos sosto paveld\xc4\x97toju (pirmiausia d\xc4\x97l to, kad jis \xe2\x80\x93 nei Habsburgas, nei Burbonas, o Wittelsbachas), jam taip pat tur\xc4\x97jo pereiti Ispanijos kolonijos ir Belgija, o Italija pasidalijama tarp Pranc\xc5\xabzijos, kuriai atitenka Neapolis ir Sicilija, bei Austrijos, gaunan\xc4\x8dios Milan\xc4\x85. Ispanija i\xc5\xa1 prad\xc5\xbei\xc5\xb3 pasiprie\xc5\xa1ino, bet v\xc4\x97liau Karolis II nusileido, nepritardamas tik Ispanijos vald\xc5\xb3 padalijimui. Ta\xc4\x8diau 1699 m. vasario 6 d. sutartas pretendentas \xc4\xaf sost\xc4\x85 Jozefas Ferdinandas netik\xc4\x97tai mir\xc4\x97 nuo raup\xc5\xb3. Tai i\xc5\xa1provokavo tolesnes Pranc\xc5\xabzijos-Anglijos derybas. 1700 m. kov\xc4\x85 Londone buvo pasira\xc5\xa1yta nauja Antrojo padalijimo sutartis, pagal kuri\xc4\x85 jauniausiajam imperatoriaus Leopoldo I s\xc5\xabnui erchercogui Karoliui tur\xc4\x97jo atitekti Ispanija, Belgija ir kolonijos, Pranc\xc5\xabzijai \xe2\x80\x93 Neapolis, Sicilija ir Toskana, o Lotaringijos kunigaik\xc5\xa1\xc4\x8diui Leopoldui \xe2\x80\x93 Milanas. Austrai tuo nebuvo patenkinti, nes pirmiausia siek\xc4\x97 ispan\xc5\xb3 vald\xc5\xb3 Italijoje, tod\xc4\x97l Leopoldas I padalijimui pasiprie\xc5\xa1ino._NEWLINE_Sutar\xc4\x8diai nebuvo pritariama ir Ispanijoje. Jos politinis elitas suprato, kad gresia karas, ta\xc4\x8diau dominuojant propranc\xc5\xabzi\xc5\xa1kai stovyklai, visos valdos buvo u\xc5\xbera\xc5\xa1ytos An\xc5\xbeu kunigaik\xc5\xa1\xc4\x8diui Pilypui. Tam pritar\xc4\x97 ir popie\xc5\xbeius, veng\xc4\x99s Habsburg\xc5\xb3 dominavimo. Karolis II 1700 m. spalio 2 d. Pilypo naudai sudar\xc4\x97 testament\xc4\x85, kuriuo reikalavo niekada nesujungti Pranc\xc5\xabzijos ir Ispanijos (Pilypui tapus Pranc\xc5\xabzijos karaliumi, Ispanijos valdovu tur\xc4\x97jo tapti jo jaunesnysis brolis kunigaik\xc5\xa1tis de Berri), o Ispanijos ne\xc4\xaftraukti \xc4\xaf Pranc\xc5\xabzijos karus, ir 1700 m. lapkri\xc4\x8dio 1 d. mir\xc4\x97._NEWLINE_Liudvikui XIV i\xc5\xa1 prad\xc5\xbei\xc5\xb3 sek\xc4\x97si manevruoti, sudarant susitarimus su j\xc5\xabrin\xc4\x97mis valstyb\xc4\x97mis. Pilypas tapo Ispanijos karaliumi, vie\xc5\xa1ai buvo paskelbta, kad \xe2\x80\x9ePir\xc4\x97nai nebeegzistuoja\xe2\x80\x9c (Il n'y a plus de Pyr\xc3\xa9n\xc3\xa9es). Nors tai buvo Londono sutarties pa\xc5\xbeeidimas, kuriam Anglijos karalius prie\xc5\xa1inosi, parlamente dominav\xc4\x99 toriai nenor\xc4\x97jo karo, tod\xc4\x97l 1701 m. baland\xc4\xaf Anglij\xc4\x85 pripa\xc5\xbeino Pilyp\xc4\x85 V nauju Ispanijos karaliumi. Ta\xc4\x8diau Liudviko XIV pasirinktas kelias buvo pernelyg agresyvus. Po to, kai An\xc5\xbeu kunigaik\xc5\xa1tis Pilypas tapo Ispanijos karaliumi, 1701 m. vasar\xc4\xaf pranc\xc5\xabz\xc5\xb3 \xc4\xafgulos buvo operatyviai \xc4\xafvestos \xc4\xaf Milan\xc4\x85, o i\xc5\xa1 Belgijos barjerini\xc5\xb3 tvirtovi\xc5\xb3 pasienyje su Olandija buvo i\xc5\xa1varytos oland\xc5\xb3 \xc4\xafgulos. Tai stiprino karo nuotaikas Olandijoje. Po to Liudvikas XIV suteik\xc4\x97 patent\xc4\x85 Pilypui V po savo mirties valdyti ir Pranc\xc5\xabzij\xc4\x85. Tai jau lau\xc5\xbe\xc4\x97 tarptautinius susitarimus ir prie\xc5\xa1taravo Karolio II testamentui. Be to, Liudvikas XIV juodaod\xc5\xbei\xc5\xb3 verg\xc5\xb3 perve\xc5\xbeimo monopol\xc4\xaf Ispanijoje atidav\xc4\x97 vien Pranc\xc5\xabzijai, kas dar labiau kirtosi su Anglijos ir Olandijos interesais._NEWLINE_Vilhelmas III, u\xc5\xbesitikrin\xc4\x99s param\xc4\x85 Anglijos viduje, 1701 m. rugs\xc4\x97jo 7 d. kartu su Olandija ir imperatoriumi Leopoldu I pasira\xc5\xa1\xc4\x97 Hagos sutart\xc4\xaf: nors Pilypas V buvo pripa\xc5\xbe\xc4\xafstamas, Pranc\xc5\xabzijos ir Ispanijos kar\xc5\xabnas buvo numatoma atskirti, ispan\xc5\xb3 valdas Italijoje perduoti Austrijai, i\xc5\xa1 visos Belgijos suformuoti austr\xc5\xb3 kontroliuojam\xc4\x85 barjer\xc4\x85 tarp Pranc\xc5\xabzijos ir Olandijos, o Anglijai ir Olandijai pripa\xc5\xbeinti prekybos Ispanijos kolonijose monopol\xc4\xaf. 1701 m. rugs\xc4\x97jo 16 d. mirus i\xc5\xa1varytam pretendentui \xc4\xaf Anglijos sost\xc4\x85 Jok\xc5\xabbui II, Pranc\xc5\xabzija atsak\xc4\x97 \xc4\xaf Hagos sutart\xc4\xaf jo s\xc5\xabn\xc5\xb3 pripa\xc5\xbeindama nauju Anglijos karaliumi Jok\xc5\xabbu III, kas galutinai u\xc5\xbea\xc5\xa1trino santykius tarp Pranc\xc5\xabzijos ir Anglijos. Tai dav\xc4\x97 tiesiogin\xc4\xaf pretekst\xc4\x85 Anglijai: vig\xc5\xb3 dominuojama karo siekian\xc4\x8di\xc5\xb3j\xc5\xb3 stovykla laim\xc4\x97jo, ir pasirengimui karui Anglijoje buvo pritarta.\n_START_SECTION_\nKaro eiga\n_START_PARAGRAPH_\nKaras d\xc4\x97l Ispanijos \xc4\xafp\xc4\x97dinyst\xc4\x97s prasid\xc4\x97jo 1702 m. gegu\xc5\xbe\xc4\x97s 15 d., kai Anglija paskelb\xc4\x97 kar\xc4\x85 Pranc\xc5\xabzijai. Bendroje koalicijoje j\xc4\x85 palaik\xc4\x97 Danija, dauguma \xc5\xa0ventosios Romos imperijos kunigaik\xc5\xa1tys\xc4\x8di\xc5\xb3, \xc4\xafskaitant ir Hanoverio kurfiurst\xc4\x85 Jurg\xc4\xaf bei Pr\xc5\xabsija (u\xc5\xbe pa\xc5\xbead\xc4\x85 dalyvauti kare Habsburg\xc5\xb3 pus\xc4\x97je 1701 m. gavusi karalyst\xc4\x97s titul\xc4\x85). Pranc\xc5\xabzija kitoje pus\xc4\x97je gal\xc4\x97jo naudotis Bavarija ir Vengrija (Transilvanija), be to, kad pati tur\xc4\x97jo daug resurs\xc5\xb3 ir dar Ispanij\xc4\x85 su visais jos resursais._NEWLINE_Kariniai veiksmai prasid\xc4\x97jo princo Eugenijaus Savojie\xc4\x8dio vadovaujamai austr\xc5\xb3 kariuomenei \xc4\xaf\xc5\xbeengus \xc4\xaf ispanams priklausius\xc4\xaf Milan\xc4\x85, kas i\xc5\xa1provokavo pranc\xc5\xabz\xc5\xb3 intervencij\xc4\x85. Anglams 1703 m. sulaikius ispan\xc5\xb3 ir portugal\xc5\xb3 laivyn\xc4\x85, portugalai pamat\xc4\x97, kad Pranc\xc5\xabzijos-Ispanijos laim\xc4\x97jimas j\xc5\xb3 santykiams su u\xc5\xbej\xc5\xabriu nieko gero neduos (nes j\xc5\xabr\xc4\x85 tvirtai kontroliavo Anglija), tod\xc4\x97l, nor\xc4\x97dama i\xc5\xa1saugoti savo kolonijas nuo galimo ispan\xc5\xb3 arba pranc\xc5\xabz\xc5\xb3 i\xc5\xa1puolio, 1703 m. Portugalija po ilg\xc5\xb3 deryb\xc5\xb3 sudar\xc4\x97 su Anglija Metueno sutart\xc4\xaf. 1704 m. Anglija \xc4\xafsitvirtino Gibraltare._NEWLINE_Pranc\xc5\xabzijos veiksm\xc5\xb3 Ispanija ry\xc5\xa1kiau paremti negal\xc4\x97jo. 1705 m. Bavarija po lemtingo Blenheimo m\xc5\xab\xc5\xa1io (kuriame Johnas Churchillis (Marlborough kunigaik\xc5\xa1tis) ir Eugenijus Savojietis sumu\xc5\xa1\xc4\x97 Camille'io de Tallardo vadovaujamus pranc\xc5\xabzus) prarado karin\xc4\x99 iniciatyv\xc4\x85 ir fakti\xc5\xa1kai i\xc5\xa1 karo pasitrauk\xc4\x97. 1706 m., pasinaudoj\xc4\x99 Gibraltaru bei Portugalija, anglai u\xc5\xbe\xc4\x97m\xc4\x97 Ispanij\xc4\x85, ir Austrijos \xc4\xafp\xc4\x97dinis erchercogas Karolis buvo paskelbtas Ispanijos karaliumi. Ta\xc4\x8diau pa\xc4\x8dioje Ispanijoje pranc\xc5\xabzams pavyko konfesiniu pagrindu sukelti neramumus visuomen\xc4\x97je._NEWLINE_1709\xe2\x80\x931710 m. Pranc\xc5\xabzija nepatyr\xc4\x97 lemiam\xc5\xb3 pralaim\xc4\x97jim\xc5\xb3, Austrija, Olandija bei Did\xc5\xbeioji Britanija patyr\xc4\x97 \xc5\xbeymius nuostolius. Vigus Britanijoje pakeit\xc4\x97 toriai, kurie \xc4\x97m\xc4\x97 siekti taikos, be to, ir kitos pus\xc4\x97s nor\xc4\x97jo nusileisti. Austrija buvo i\xc5\xa1sekinta sukilusi\xc5\xb3 vengr\xc5\xb3 (1703\xe2\x80\x931711 m.), vadovaujam\xc5\xb3 Transilvanijos kunigaik\xc5\xa1\xc4\x8dio Ferenco R\xc3\xa1k\xc3\xb3czi."